b'\n_START_ARTICLE_\nJonas Vir\xc5\xbeonis\n_START_SECTION_\nBiografija\n_START_PARAGRAPH_\nI\xc5\xa1 prad\xc5\xbei\xc5\xb3 muzikos mok\xc4\x97 t\xc4\x97vas, v\xc4\x97liau aklas muzikantas A. Pagalys. 1912 m. Alantoje apsigyveno b\xc5\xabsimieji kompozitoriai J. Gruodis ir J. Karosas, kurie pasteb\xc4\x97jo jaunuolio muzikinius gabumus ir prad\xc4\x97jo intensyviai mokyti muzikos. 1914 m. J. Vir\xc5\xbeonis savaranki\xc5\xa1kai \xc4\x97m\xc4\x97 vargonininkauti ir vadovauti chorui Alantoje \xe2\x80\x93 chor\xc4\x85 pareng\xc4\x97 1924 m. pirmajai visos Lietuvos dain\xc5\xb3 \xc5\xa1ventei Kaune. 1926 m. dirbo muzikos mokytoju Giedrai\xc4\x8diuose, sub\xc5\xabr\xc4\x97 jaunimo chor\xc4\x85. 1927\xe2\x80\x931929 m. vargonininkavo ir vadovavo chorui Vabalninke, kartu lank\xc4\x97 J. Naujalio vargoninink\xc5\xb3 kursus Kaune. V\xc4\x97liau apie dvejus metus dirbo Bir\xc5\xbeuose. 1932\xe2\x80\x931939 m. vargonininkavo ir vadovavo chorui bei orkestrui Kelm\xc4\x97je. Dirbo ir pats mok\xc4\x97si: pirmiausia Klaip\xc4\x97dos muzikos mokytoj\xc5\xb3 kursuose, v\xc4\x97liau muzikos mokykloje. 1940\xe2\x80\x931948 m. mok\xc4\x97 muzikos ir dainavimo, vadovavo moksleivi\xc5\xb3 chorui Krak\xc4\x97se, o 1948\xe2\x80\x931950 m. Dotnuvoje._NEWLINE_Nuo 1950 m. d\xc4\x97st\xc4\x97 muzik\xc4\x85 ir dainavim\xc4\x85 K\xc4\x97daini\xc5\xb3 vidurin\xc4\x97je mokykloje. Taip pat vadovavo K\xc4\x97daini\xc5\xb3 ir Dotnuvos kult\xc5\xabros nam\xc5\xb3 ir kitiems m\xc4\x97g\xc4\x97j\xc5\xb3 chorams, organizavo koncertus._NEWLINE_J. Vir\xc5\xbeonis apie 60 met\xc5\xb3 paaukojo muzikiniam darbui, daug prisid\xc4\x97jo prie Lietuvos chorin\xc4\x97s kult\xc5\xabros ugdymo ir jaunimo muzikinio estetinio aukl\xc4\x97jimo. Konsultavo \xc4\xafvairius meno m\xc4\x97g\xc4\x97j\xc5\xb3 kolektyvus, dirigavo K\xc4\x97daini\xc5\xb3 rajono dain\xc5\xb3 \xc5\xa1vent\xc4\x97se. 1969 m. jam suteiktas nusipelniusio kult\xc5\xabros \xe2\x80\x93 \xc5\xa1vietimo darbuotojo garb\xc4\x97s vardas, o 1997 m. chorvedys apdovanotas Gedimino 1-ojo laipsnio medaliu. Jo s\xc5\xabnus Vytautas Vir\xc5\xbeonis \xe2\x80\x93 \xc5\xbeinomas operos dirigentas, Lietuvos muzikos akademijos profesorius, dukt\xc4\x97 Rita Vir\xc5\xbeonyt\xc4\x97-Vaitkevi\xc4\x8dien\xc4\x97 yra chorved\xc4\x97 ir muzikos pedagog\xc4\x97.'